|  |  |
| --- | --- |
|  |  |

|  |
| --- |
|  |

EUROPOS 2014 M. NARKOTIKŲ VARTOJIMO PAPLITIMO ATASKAITA. Perspektyvos narkotikų srityje

ES narkotikų ir narkomanijos stebėsenos centras atkreipia dėmesį į šešias temas ir internete skelbiamą šių temų analizę

(2014 05 27, LISABONA **NESKELBTI iki 10 val. Vakarų Europos (Lisabonos) laiku**) **ES narkotikų ir narkomanijos stebėsenos centras (EMCDDA)** kartu su dokumentu „***Europos 2014 m. narkotikų vartojimo paplitimo ataskaita. Tendencijos ir pokyčiai***“ šiandien skelbia šešis naujus leidinių serijos „**Perspektyvos narkotikų srityje**“ leidinius. Šiose naujausiose internete skelbiamose interaktyviose analizėse pateikiama pažangiausiais metodais grįsta su narkotikais susijusios padėties svarbiausių aspektų Europoje apžvalga. Leidinių serijoje „**Perspektyvos narkotikų srityje**“ nagrinėjamos šios temos: didėjantis susirūpinimas stimuliantų vartojimu, naujausi pokyčiai Europos kanapių rinkoje, taip pat pažanga, padaryta internetu teikiamų gydymo nuo narkotikų priklausomybės paslaugų srityje, bei Europos miestų nuotekų vandens analizė.

**Sintetiniai katinonai. Nerimą keliantys vietiniai ir nacionaliniai švirkštimosi protrūkiai**

Naudojant **ES ankstyvojo įspėjimo sistemą (angl. – EU-EWS)** 2005–2013 metais buvo aptikta daugiau negu 50 sintetinių katinonų darinių (stimuliantų). Tarp ES ankstyvojo įspėjimo sistema stebėtų darinių yra ir šie: mefedronas (2010 m. pateiktas kontrolės priemonėms ES taikyti), MDPV (rizika įvertinta 2014 m. balandžio mėn.) bei pentedronas. Sintetiniai katinonai gali būti įkvepiami per nosį kaip milteliai arba praryjami tabletėmis, tačiau **EMCDDA** šiandien tiria susirūpinimą keliančius šių medžiagų švirkštimosi protrūkius.

Nors katinonų švirkštimasis Europoje nėra plačiai paplitęs, jo atvejai žinomi kaip vietinė problema didelės rizikos narkotikų vartotojų grupėse kai kuriose šalyse (pvz., **Čekijos Respublikoje, Vokietijoje, Airijoje, Ispanijoje, Austrijoje, Lenkijoje, Suomijoje, Švedijoje** ir **Jungtinėje Karalystėje**). Tačiau **Vengrijoje** ir **Rumunijoje** pastebėta labiau paplitusi šių medžiagų švirkštimosi praktika. Pavyzdžiui, **Vengrijoje** vykdant adatų ir švirkštų keitimo programas atlikta nacionalinė apklausa parodė, kad 2012 m. 36 proc. gydomų asmenų katinonus švirkštėsi kaip pagrindinį vartojamą narkotiką.

Vis didesnį nerimą keliantis elgesys pastebėtas vyrų, lytiškai santykiaujančių su vyrais, pogrupiuose: tai keleto skirtingų neteisėtų narkotikų (pvz., katinonų ir metamfetaminų) švirkštimasis vadinamųjų „chemijos ir sekso“ vakarėlių metu. Apie šią naują praktiką, susijusią su rizikingu lytiniu elgesiu, iki šiol pranešta kai kuriuose dideliuose miestuose. Atsižvelgiant į kylančios katijonų švirkštimosi tendencijos galimą poveikį, būtina atidžiai stebėti šį reiškinį ir tai turi būti prioritetinis visuomenės sveikatos klausimas.

**Metamfetaminai. Didėjantis susirūpinimas dėl naujų ir skirtingų vartojimo tendencijų**

Metamfetaminas yra paplitęs stimuliuojamasis narkotikas daugelyje pasaulio dalių (pvz., Pietryčių Azijoje, JAV), čia jo vartojimas jau seniai kelia rimtų visuomenės sveikatos problemų. Nors metamfetamino vartojimas Europoje anksčiau tradiciškai buvo nustatomas **Čekijos Respublikoje** ir **Slovakijoje**, pastaruoju metu ir kitose šalyse atsiranda naujų vartojimo vietų ir tendencijų skirtingose gyventojų grupėse.

Tai, pavyzdžiui, metamfetamino (miltelių) *uostymas* laisvalaikio metu **Vokietijoje**, kristalinio metamfetamino *rūkymas* intraveninių opioidų vartotojų grupėje **Graikijoje**, **Kipre** ir **Turkijoje** bei šio narkotiko *švirkštimasis* kartu su kitomis medžiagomis vyrų, lytiškai santykiaujančių su vyrais, grupėje (žr. pirmiau).

Šioje naujoje analizėje **EMCDDA** apžvelgia šiandien kylančius sunkumus taikant medicinines ir socialines priemones su šiuo narkotiku susijusioms problemoms spręsti. Nors ir nėra patvirtintų vaistų priklausomybei nuo metamfetamino gydyti, psichosocialinės intervencinės priemonės pasirodė esančios veiksmingos. Centras teigia: „Dabartinė metamfetamino vartojimo problema Europoje yra daugialypė, todėl reikės imtis atitinkamų priemonių, sukurtų ir pritaikytų atsižvelgiant į vietines vartojimo tendencijas ir pastebėtas problemas“.

**Pažangos, padarytos naudojant priklausomybei nuo kokaino vartojimo gydyti skirtus vaistus, apžvalga**

Kokainas Europoje yra vis dar labiausiai paplitęs neteisėtas stimuliantas ir gydant priklausomybę nuo kokaino vartojimo vis dar susiduriama su sunkumais. 2012 m. 14 proc. asmenų, pradedančių priklausomybės nuo narkotikų vartojimo gydymą pas specialistą, teigė, kad kokainas yra jų pagrindinis vartojamas narkotikas. **EMCDDA** šiandien pristato šešių apžvalgų metaanalizę. Šiose apžvalgose tiriamas vaistų, naudojamų kokaino sukeltoms sveikatos problemoms gydyti, veiksmingumas bei tai, kaip juos priima vartotojai. Pirminės apžvalgos, kurias atliko „Cochrane“ narkotikų ir alkoholio grupė, apėmė 92 tyrimus (85 iš jų – JAV), buvo įtraukta daugiau negu 7 000 dalyvių. Tyrimai atskleidė, kad kai kurie vaistai gali susilpninti stiprų vartotojo potraukį pavartoti narkotikų, tačiau nebuvo atrasta nė viena farmakologinė priemonė, kurį padėtų išspręsti priklausomybės nuo kokaino vartojimo problemą. Kol šioje srityje ir toliau vykdomi moksliniai tyrimai, svarbiausiu kokaino vartotojų gydymo elementu išlieka psichosocialinės intervencinės priemonės (žr. vaizdo medžiagą).

**Vietinė džiovintų kanapių gamyba – vienas iš pagrindinių pasiūlos šaltinių. Importuojama kanapių derva tampa stipresnė**

Europa nuo seno yra viena didžiausių pasaulyje kanapių, ypač iš **Maroko** importuojamos kanapių dervos, vartotojų rinka. Manoma, kad Europoje kasmet suvartojama apie 2 050 tonų kanapių dervos (hašišo) ir džiovintų kanapių (marihuanos). Šiandien **EMCDDA** praneša, kad Europos kanapių vartotojų rinkoje vyrauja džiovinti kanapių gaminiai, o vietinei kanapių vartotojų rinkai tiekiamos vietoje pagamintos džiovintos kanapės. Visoje Europoje aptinkama vis daugiau kanapių plantacijų.

Per paskutinį dešimtmetį džiovintų kanapių konfiskavimo atvejų skaičius viršijo kanapių dervos konfiskavimo atvejų skaičių. 2012 m. buvo pranešta apie maždaug 457 000 džiovintų kanapių konfiskavimo atvejus, palyginti su 258 000 kanapių dervos konfiskavimo atvejais. 2012 m. buvo konfiskuota apie septynis milijonus kanapių augalų, tai daugiau kaip 2,5 karto viršija prieš penkerius metus užfiksuotų atvejų skaičių. Pastarųjų metų inovacijos kanapių gamybos srityje kelia nerimą (žr. vaizdo medžiagą), kadangi augintojai augina augalus, kuriuose THC (kanapių veikliosios medžiagos) kiekis yra didelis, tačiau CBD (antipsichotiko) kiekis – mažas. Nors abiejų kanapių formų stiprumas nuo 2006 m. padidėjo, santykinai staigus kanapių dervos stiprumo padidėjimas pastebėtas 2011–2012 m. (žr. informacinę diagramą apie kanapes, Europos narkotikų vartojimo paplitimo ataskaita, 1 skyrius).

**Internetu teikiamos gydymo nuo narkotikų priklausomybės paslaugos. Nauji pagalbos narkotikų vartotojams būdai**

Internetas dabar laikomas patikima ir įvairialype priemone, kurią galima pasitelkti įgyvendinant švietimo programas narkotikų ir alkoholio srityje, vykdant prevenciją ir taikant gydymo programas. Šiandien **EMCDDA** vertina pokyčius, įvykusius internetu teikiamų gydymo nuo narkotikų priklausomybės paslaugų srityje; šis gydymo metodas Europoje paplito pastarąjį dešimtmetį ir dažniausiai susijęs su kanapių vartojimu. Naudojant šį metodą, kelios išbandytos psichosocialinės priemonės integruojamos į naują informacijos teikimo internetu metodiką. Nors duomenų apsauga ir anonimiškumas yra labai svarbūs klausimai, dėl šių paslaugų gaunama nauda, pavyzdžiui, gali būti ši: didesnė geografinė aprėptis, galimybė pasiekti vartotojus, kuriems neprieinamos specialistų teikiamos paslaugos, bei daugiau skubios pagalbos rūšių (negaištamas laikas laukiant pagalbos). Plėtojant priklausomybės nuo narkotikų vartojimo gydymo internetu programas, jos gali naudingai papildyti tradicines gydymo paslaugas ir pasiūlyti naujų paramos narkotikų vartotojams, kuriems reikalinga pagalba, būdų (žr. vaizdo medžiagą).

**Šiandien paskelbtas didžiausias keletą miestų apimantis tyrimas dėl nuotekų vandenyje randamų narkotikų**

Šiandien taip pat skelbiamos išvados dėl iki šiol didžiausio Europoje vykdyto projekto, kuriame pritaikytas naujas nuotekų vandens analizės mokslinis metodas. Minėto projekto metu buvo atliekama 40 miestų (esančių 21 šalyje) nuotekų vandens analizė, siekiant išsiaiškinti šių miestų gyventojų narkotikų vartojimo įpročius. Projekto išvados pateiktos **EMCDDA** šiai temai paskirtame leidinyje „**Perspektyvos narkotikų srityje**“. Maždaug 8 milijonų žmonių nuotekų vanduo buvo analizuojamas ieškant penkių neteisėtų narkotikų pėdsakų: amfetamino, kanapių, kokaino, ekstazio ir metamfetamino (informacinis pranešimas Nr. 5/2014).

Rezultatai suteikia vertingą informaciją apie tuo metu atitinkamuose miestuose apyvartoje esančius narkotikus ir atskleidžia regioninius narkotikų vartojimo tendencijų skirtumus. Pavyzdžiui, kokaino pėdsakai dažniau aptinkami Vakarų Europos ir kai kuriuose Pietų Europos miestuose, bet retesni Šiaurės ir Rytų Europos miestuose. Nors amfetamino kiekis pasiskirstęs santykinai tolygiai, daugiausia jo buvo aptikta Šiaurės ir Šiaurės Vakarų Europoje. Panašu, kad metamfetamino vartojimas, kuris apskritai nėra didelis ir tradiciškai labiausiai susitelkęs Centrinėje Europoje, plinta. Tiriant savaitines narkotikų vartojimo tendencijas taip pat buvo nustatyta, kad kokaino ir ekstazio kiekis daugumoje miestų smarkiai padidėdavo savaitgaliais, o metamfetamino ir kanapių vartojimas buvo tolygiau pasiskirstęs visomis savaitės dienomis.

**EMCDDA valdybos pirmininkas João Goulão** teigia: „Šiemet EMCDDA atkreipia dėmesį į daugybę naujų sunkumų, kuriuos kelia stimuliantai ir kiti narkotikai. Centras ypač atkreipia dėmesį į atsirandančius naujus ir gausėjančius įrodymus, susijusius su problemų, kylančių dėl kokaino, metamfetamino ir kanapių vartojimo, gydymu. Reaguojant į šiuolaikines narkotikų keliamas problemas, labai svarbu taikyti bendras psichosocialines intervencines priemones, nes tai yra vertinga mūsų gydymo metodų dalis.“